《百字令 病怀》
清代·丁采芝

露华侵晓，酿春寒种种，动人愁绝。底事三更眠不稳，窗外雨声凄切。

细数铜壶，频添绣被，兽碳红炉灭。心情无那，不知还向谁说。

况是十载离家，半生作客，入世遭磨折。辛苦好偿儿女债，赢得病怀如结。

梦绕青门，枕凝红泪，瘦影横残月。晨鸡三唱，醒来又听檐铁。

作者简介：字芝润，无锡人，张淑徵女史女，同邑邹廷扬室。有《芝润山房诗词》。